b'\n_START_ARTICLE_\nHMS Renown (1916)\n_START_SECTION_\nEnsimm\xc3\xa4inen maailmansota\n_START_PARAGRAPH_\nEnsimm\xc3\xa4isen maailmansodan lopun alus palveli Pohjanmerell\xc3\xa4._NEWLINE_Skagerrakin taistelussa k\xc3\xa4rsittyjen taisteluristeilij\xc3\xa4tappioiden vuoksi laivaston komentaja Sir John Jellicoe ehdotti lokakuussa 1916 Renown-luokan taisteluristeilij\xc3\xb6iden panssaroinnin lis\xc3\xa4\xc3\xa4mist\xc3\xa4, mik\xc3\xa4 hyv\xc3\xa4ksyttiin ja Renown palasi telakalle Rosythiin helmikuussa 1917. Alukseen lis\xc3\xa4ttiin kaksi tuumaa panssariter\xc3\xa4st\xc3\xa4 konehuoneiden yl\xc3\xa4puolelle ja kylkipanssareita kasvatettiin 1,52\xc2\xa0metri\xc3\xa4 kummallakin kyljell\xc3\xa4, lis\xc3\xa4ksi kyljen panssarin vahvuutta lis\xc3\xa4ttiin 2,5 senttimetrill\xc3\xa4 per\xc3\xa4simen kohdalla, viidell\xc3\xa4 senttimetrill\xc3\xa4 ammusvarastojen kohdalla samoin kuin tulenjohtotornin alaosassa. N\xc3\xa4iden lis\xc3\xa4ksi alakantta paksunnettiin A- ja B-tornien v\xc3\xa4list\xc3\xa4 l\xc3\xa4hes seitsem\xc3\xa4n senttimetri\xc3\xa4 ja tornien asennusrenkaita vahvennettiin. Panssaroinnin lis\xc3\xa4ys kasvatti aluksen uppoumaa 550 tonnia, mik\xc3\xa4 tasattiin pienent\xc3\xa4m\xc3\xa4ll\xc3\xa4 \xc3\xb6ljytankin kokoa. Koeajojen j\xc3\xa4lkeen etummaista savupiippua pidennettiin 1,22\xc2\xa0metri\xc3\xa4 v\xc3\xa4hent\xc3\xa4m\xc3\xa4\xc3\xa4n savujen aiheuttamaa haittaa._NEWLINE_Alukselle asennettiin vuoden 1918 alussa lentoonl\xc3\xa4ht\xc3\xb6alustat B- ja Y-tornien katoille.\n_START_SECTION_\nSotien v\xc3\xa4linen aika\n_START_PARAGRAPH_\nRenown kuljetti Walesin prinssin Edvardin (kuninkaana Edvard VIII) Kanadan ja Yhdysvaltojen kierrokselle elokuusta joulukuuhun 1919. Alus teki toisen kiertomatkan Australaasiassa maaliskuusta lokakuuhun 1920. Palattuaan matkalta alus poistettiin palveluksesta ja siirrettiin huoltoon 5. marraskuuta. Alus pysyi reserviss\xc3\xa4 odottamassa huollon alkamista vuoden 1921 alussa. Se palasi palvelukseen 15. syyskuuta 1921 ja aloitti kolmannen matkansa Walesin prinssin kuljettajana. Matka suuntautui t\xc3\xa4ll\xc3\xa4 kertaa Intiaan, Singaporeen, Hongkongiin ja Japaniin. Alus palasi matkalta kotiin 20. kes\xc3\xa4kuuta 1922. Alus poistettiin k\xc3\xa4yt\xc3\xb6st\xc3\xa4 28. hein\xc3\xa4kuuta ja sijoitettiin reserviin. Alus siirtyi huoltoon hein\xc3\xa4kuussa 1923._NEWLINE_Huollossa aluksen kylkien kuuden tuuman panssarointi vaihdettiin yhdeks\xc3\xa4n tuuman panssarivy\xc3\xb6h\xc3\xb6n. Osa k\xc3\xa4ytetyist\xc3\xa4 v\xc3\xb6ist\xc3\xa4 oli suunniteltu k\xc3\xa4ytett\xc3\xa4v\xc3\xa4ksi Chilen laivaston Almirante Cochranessa, joka oli siirretty Kuninkaalliselle laivastolle muutettavaksi lentotukialukseksi. Kylkiin asennetun panssarivy\xc3\xb6n ja varsinaisen kylkipanssarin v\xc3\xa4liin asennettiin yl\xc3\xa4osastaan yhdeks\xc3\xa4ntuumainen vaimennuskerros, joka kapeni alaosassa viisi senttimetriseksi. T\xc3\xa4m\xc3\xa4 uusi panssarivy\xc3\xb6 painoi 1\xc2\xa0505 tonnia, mutta painon s\xc3\xa4\xc3\xa4st\xc3\xa4miseksi vanhaa kuuden tuuman vy\xc3\xb6t\xc3\xa4 ei asennettu uuden vy\xc3\xb6n yl\xc3\xa4puolelle, jolloin painossa s\xc3\xa4\xc3\xa4stettiin 896 tonnia._NEWLINE_Muina panssarointit\xc3\xb6in\xc3\xa4 kanteen lis\xc3\xa4ttiin ammusvarastojen kohdalle viisi senttimetri\xc3\xa4 ter\xc3\xa4st\xc3\xa4 ja lis\xc3\xa4ksi ammusvarastojen suojaa lis\xc3\xa4ttiin kymmenen senttimetrin ter\xc3\xa4sverhouksella kylkiin 2 jalkaa alasp\xc3\xa4in. Konehuoneiden panssarointia lis\xc3\xa4ttiin kanteen 1,5 tuumalla ja kylkiin 2,5 tuumalla. Alakannelle lis\xc3\xa4ttiin kolme tuumaa ammusvarastojen etupuolelle ja 1,5 takapuolelle. Alukseen asennettiin my\xc3\xb6s vasta kehitetty\xc3\xa4 mallia olevat torpedovy\xc3\xb6t._NEWLINE_Huollon aikana ainoa muutos aseistukseen oli 3 tuuman ilmatorjuntatykkien korvaaminen nelituumaisilla ja lis\xc3\xa4\xc3\xa4m\xc3\xa4ll\xc3\xa4 kaksi nelituumaista yksiputkista asetta._NEWLINE_Renown palasi palvelukseen 3. syyskuuta 1926 Atlantin laivastoon, mutta m\xc3\xa4\xc3\xa4r\xc3\xa4ttiin kuljettamaan Yorkin herttua Albert (kuninkaana Yrj\xc3\xb6 VI) ja herttuatar Australiaan ja Uuteen-Seelantiin 1927. Alus palveli paluunsa j\xc3\xa4lkeen Atlantin laivastossa._NEWLINE_Alukselle asenettiin 1931\xe2\x80\x931932 maston huippuun ilmavalvontaj\xc3\xa4rjestelm\xc3\xa4 HACS Mk I. Samalla piti asentaa kaksi kahdeksanputkista kahden naulan ilmatorjuntatykki\xc3\xa4, mutta vain toinen asennettiin._NEWLINE_Vuonna 1933 alukseen asennettiin kanteen poikittain katapultti ja keskilaivassa olleet nelituumaiset poistettiin. Samalla asennettiin aikaisemmin asentamatta j\xc3\xa4\xc3\xa4nyt kahdeksanputkinen kahden naulan ilmatorjuntatykki. Lis\xc3\xa4ksi ilmatorjunta-aseistusta vahvennettiin lis\xc3\xa4\xc3\xa4m\xc3\xa4ll\xc3\xa4 kaksi neliputkista puolen tuuman konekiv\xc3\xa4\xc3\xa4ri\xc3\xa4._NEWLINE_Tammikuussa 1936 alus siirrettiin V\xc3\xa4limeren laivastoon, mist\xc3\xa4 alus palasi Englantiin jo syyskuussa._NEWLINE_Alus poistettiin huollon vuoksi palveluksesta 2. syyskuuta 1936 ja se palasi palvelukseen vasta 28. elokuuta 1939. Syyn\xc3\xa4 huoltoon oli nopean tukialusosaston perustaminen. Renownista oli tarkoitus tehd\xc3\xa4 suojasaattueen lippulaiva._NEWLINE_Huollossa aluksen pisaranmuotoinen komentosilta korvattiin samantyyppisell\xc3\xa4 laatikkomaisella kuin HMS Warspitessa. Panssarointia lis\xc3\xa4ttiin ainoastaan uusien 4,5 tuuman ammusten varaston yl\xc3\xa4puolelle kymmenen senttimetri\xc3\xa4 ter\xc3\xa4st\xc3\xa4 ja konehuoneen p\xc3\xa4\xc3\xa4lle viisi senttimetri\xc3\xa4 ter\xc3\xa4st\xc3\xa4. Samoin keulan tykkitornien kylkipanssarien paksuutta lis\xc3\xa4ttiin kymmenest\xc3\xa4 viiteentoista senttimetriin._NEWLINE_Moottorit korvattiin kahdeksalla Admiralty-kattilalla sijoitettuna nelj\xc3\xa4\xc3\xa4n kattilahuoneeseen sek\xc3\xa4 Parsonsin turbiineilla, joiden ilmoitettu teho oli 120\xc2\xa0000 hevosvoimaa t\xc3\xa4ydell\xc3\xa4 29 solmun nopeudella. Uudet savupiiput olivat hieman aiempaa taaempana._NEWLINE_Renownin 15 tuuman tykkitornit poistettiin paikoiltaan ja uudistettiin. Tornien elevaatio kasvoi 30 asteeseen. Kaikki apuaseet poistettiin ja ne korvattiin 20 kappaleella 4,5 tuuman Mk I - tykill\xc3\xa4, jotka sijoitettiin kaksoisasennettuina BD Mk II -torneihin v\xc3\xa4likansille. Kolmas kahdeksanputkinen kahden naulan ilmatorjuntatykki asennettiin per\xc3\xa4\xc3\xa4n, Y-tornin yl\xc3\xa4puolelle v\xc3\xa4likannelle._NEWLINE_Alukseen asennettiin uusi tulenjohtotorni 15 tuuman p\xc3\xa4\xc3\xa4aseille sillan yl\xc3\xa4puolelle. Vanha torni asennettiin aluksen takaosaan. Apuaseiden tulenjohtoa varten alukselle asennettiin nelj\xc3\xa4 HACS Mk IV:\xc3\xa4\xc3\xa4. Aluksen vedenpinnan alle sijoitetut torpedoputket korvattiin kannelle asennetuilla putkilla.\n_START_SECTION_\nToinen maailmansota\n_START_PARAGRAPH_\nToisen maailmansodan syttyess\xc3\xa4 Renown liitettiin Kotilaivastoon teht\xc3\xa4v\xc3\xa4n\xc3\xa4\xc3\xa4n Islannin ja F\xc3\xa4rsaarten v\xc3\xa4lisen merialueen valvonta._NEWLINE_Sodan aikana alukseen asennettiin 1941 tyyppien 271, 282, 284 ja 285 tutkat ja kuusi 20 millimetrin ilmatorjuntatykki\xc3\xa4. Syksyll\xc3\xa4 1942 alukseen asennettiin kymmenen 20 millimetrin ilmatorjuntatykki\xc3\xa4 lis\xc3\xa4\xc3\xa4 ja puolen tuuman konekiv\xc3\xa4\xc3\xa4rit poistettiin.\n_START_SECTION_\nIntian valtameri\n_START_PARAGRAPH_\nJoulukuussa 1943 Renown siirrettiin It\xc3\xa4iseen laivastoon. Alus siirrettiin huoltoon Rosythiin, jossa siihen asennettiin neliputkinen 2 naulan B-tornin katolle sek\xc3\xa4 seitsem\xc3\xa4n kaksiputkista ja viisi yksiputkista 20 millimetrin ilmatorjuntatykki\xc3\xa4. Huollon valmistuttua alus aloitti  23. tammikuuta 1944 purjehduksensa Colomboon, jonne se saapui 27. tammikuuta. Alus suojasi lentotukialus HMS Illustriousia ja Yhdysvaltain laivaston lentotukialusta USS Saratogaa 19. huhtikuuta hy\xc3\xb6kk\xc3\xa4yksess\xc3\xa4 Sabangiin. Seuraavaksi alus osallistui 30. tammikuuta ja 1. helmikuuta Andamaanien pommitukseen ja hy\xc3\xb6kk\xc3\xa4ykseen Surabajaan 17. toukokuuta sek\xc3\xa4 sit\xc3\xa4 seuranneeseen hy\xc3\xb6kk\xc3\xa4ykseen Port Blairiin 21. kes\xc3\xa4kuuta._NEWLINE_Renown oli 25. hein\xc3\xa4kuuta osana laivastoa, joka pommitti Sabangia ja my\xc3\xb6hemmin samana vuonna suojasi tukialusten suorittamaa rynn\xc3\xa4kk\xc3\xb6\xc3\xa4 ja pommitti Nikobaareja 17.\xe2\x80\x9319. lokakuuta. Brittil\xc3\xa4ist\xc3\xa4 Tyynenmeren laivastoa muodostettaessa alus pysyi uudelleen nimetyss\xc3\xa4 It\xc3\xa4isess\xc3\xa4 laivastossa osana 3. taistelulaivaviirikk\xc3\xb6\xc3\xa4. Alus oli huollossa Durbanissa joulukuusta 1944 helmikuuhun 1945, mink\xc3\xa4 j\xc3\xa4lkeen maaliskuussa alus kutsuttiin kotiin. Huollon aikana aluksesta poistettiin torpedoputket ja kummaltakin puolelta keulaa kolme etummaista kaksiputkista 4,5 tuuman tykki\xc3\xa4. Alus saapui 14. huhtikuuta Scapa Flow\xe2\x80\x99hun ja liitettiin Kotilaivastoon. Se siirrettiin 15. toukokuuta kuitenkin reserviin ja osa sen aseistuksesta poistettiin hein\xc3\xa4kuussa, jolloin kuusi etummaista 4,5 tuuman tykkitornia sek\xc3\xa4 kaikki kevyet ilmatorjunta-aseet siirrettiin maihin.\n_START_SECTION_\nSodan j\xc3\xa4lkeen\n_START_PARAGRAPH_\nRenown siirrettiin lokakuussa 1946 C-luokan reserviin eli alimpaan mahdolliseen valmiustilaan, jossa se oli 1. kes\xc3\xa4kuuta 1948 poistolistalle siirt\xc3\xa4miseen saakka. Alus myytiin Metal Industriesille romutettavaksi 1948. Alus hinattiin 3. elokuuta Devonportista Faslaneen romutettavaksi.'